### 6.      Forslag om udformning af en ny integrationspolitik

**Åbent**

Sagsnr.: 326-2018-26413       J.nr.: 00.01.00           Dokumentnr.:
326-2018-220879

**Sagstype**

Beslutning.

**Resume og sagens baggrund**

Integrationsudvalget har på møde i maj og august 2018
drøftet behovet for, at Kalundborg Kommune udformer en ny integrationspolitik,
der afspejler udviklingen siden vedtagelsen af den gældende politik tilbage i
2009, og som samtidig adresserer de aktuelle udfordringer på
integrationsområdet. Forslag om udformning af en ny integrationspolitik og
koncept for denne fremlægges med henblik på, at Kommunalbestyrelsen anmoder
Integrationsudvalget om at udforme udkast til en ny politik på
integrationsområdet.

**Indstillinger**

Direktøren indstiller, at:

1. Forslag om
udformning af en ny integrationspolitik godkendes

2. Integrationsudvalget
anmodes om at udforme udkast til en ny integrationspolitik jf. det fremlagte
koncept.

**Behandling**

Direktionen, Økonomiudvalget, Kommunalbestyrelsen.

**Sagsfremstilling**

[adresse]
integrationspolitik er vedtaget i 2009 og beskriver en lang række tiltag på
forskellige politikområder, herunder arbejdsmarkedet, ældre-, småbørns- og
skoleområdet. Politikken er udformet i en periode, hvor der både nationalt og
lokalt var fokus på at iværksætte særindsatser og give tilbud om særbehandling
til udsatte borgere, herunder flygtninge og indvandrere.

En række af disse særlige
indsatser og tiltag er i dag en del af normalindsatsen indenfor forskellige
politikområder. Det gælder f.eks. på boligområdet, hvor der i dag findes en
boligsocial helhedsplan for Kalundborg Nord, som medvirker til at skabe tryghed
og trivsel i et belastet kvarter, ligesom det gælder på skoleområdet, hvor
forældresamarbejde også med 2-sprogede børns forældre i dag indgår i den almene
indsats på skole- og dagtilbudsområdet. -Og på fritidsområdet, hvor kommunen
årligt afsætter § 18-midler specifikt til integrationsfremmende initiativer.

Parallelt med at dét, der
tidligere blev iværksat som særindsatser i dag indgår i normalindsatsen, er der
også lovgivningsmæssigt sket et fokusskifte fra særindsatser mod integration og
inklusion i de almene indsatser og ordinære systemer. Flygtninge skal f.eks. på
lige fod med etniske danskere med barrierer i forhold til arbejdsmarkedet
primært i virksomhedsrettede forløb. Og ligesom beskæftigelsesindsatsen på
tværs af målgrupper i dag bl.a. tager afsæt i teorier om empowerment med fokus
på den lediges eget ansvar, så skal integrationsindsatsen jf. lovgivningen
tilrettelægges med udgangspunkt i den enkelte udlændings ansvar for egen integration.

Foruden disse generelle
bevægelser fra særindsatser til normalindsatser er situationen på integrationsområdet
også en anden i dag. De seneste statusredegørelser på området har vist, at det
generelt ser fornuftigt ud uden nye store udfordringer. Dertil kommer, at
antallet af flygtninge, der visiteres til kommunerne er faldet markant hen over
det seneste år og fortsat forventes at falde.

Formålet med den nationale
integrationspolitik er at sikre, at nyankomne udlændinge får mulighed for at
udnytte deres evner og ressourcer med henblik på at blive deltagende, selverhvervende
og ydende medborgere på lige fod med samfundets øvrige borgere.

På baggrund af ovenstående
foreslås det, at der udformes en ny og kortfattet integrationspolitik, som
fokuserer på og adresserer de 3 primære udfordringer på vejen mod vellykket integration:

1. Modtagelse og boligplacering

2. Uddannelse (inkl. skoleområdet)

3. Beskæftigelse.

**Økonomiske konsekvenser**

Ingen.

**Direktionens møde den 3.
september 2018:**

Anbefales.

**Økonomiudvalgets møde den 12.
september 2018:**

Anbefales, idet det præciseres, at sagen starter i
Økonomiudvalget, som sender politikken i høring i Integrationsudvalget forud
for behandling i Kommunalbestyrelsen.